Sklep I Ips 363/2003
Datum: 2004-01-08T01:00:00.000+01:00
ecli: ECLI:SI:VSRS:2004:I.IPS.363.2003
sodisce: Vrhovno sodišče
oddelek: Kazenski oddelek
podrocje: KAZENSKO PROCESNO PRAVO
institut: zahteva za varstvo zakonitosti - rok za vložitev

## Jedro

Prepozna je zahteva za varstvo zakonitosti zoper pravnomočen sklep o odreditvi pripora, vložena po poteku osemdnevnega roka od dneva, ko je obdolženec prejel izpodbijano sodno odločbo (3. odstavek 421. člena ZKP).

## Izrek

Zahteva zagovornika obdolženega J.P. za varstvo zakonitosti se zavrže.

## Obrazložitev

Dežurni preiskovalni sodnik Okrožnega sodišča v Ljubljani je z v uvodu navedenim sklepom zoper obd. J.P. odredil pripor iz pripornega razloga po 3. točki 1. odstavka 201. člena Zakona o kazenskem postopku (ZKP). Izvenobravnavni senat okrožnega sodišča pa je z izpodbijanim sklepom pritožbo zagovornika obdolženca zavrnil. Dne 1.12.2003 je zoper navedeni pravnomočni sklep (sklep preiskovalnega sodnika in sklep Ks senata) vložil zagovornik obdolženca zahtevo za varstvo zakonitosti zaradi kršitev iz 2. točke 1. odstavka 420. člena ZKP. Predlaga razveljavitev obeh sklepov.

Vrhovna državna tožilka B.B. v odgovoru na zahtevo, podanem na podlagi 2. odstavka 423. člena ZKP, meni, da zahteva ni dovoljena, saj je vložena po preteku roka, določenega v 2. odstavku 421. člena ZKP. Vrhovnemu sodišču predlaga, da naj zahtevo za varstvo zakonitosti kot prepozno zavrže. Zahteva za varstvo zakonitosti je vložena prepozno.

Tretji odstavek 421. člena ZKP določa, da smejo obdolženec, zagovornik in osebe iz 2. odstavka 367. člena tega zakona vložiti zahtevo za varstvo zakonitosti zoper odločbo iz 4. odstavka 420. člena ZKP (med te odločbe spada tudi odločba o odreditvi pripora) v roku 8 dni, od dneva, ko je obdolženec prejel pravnomočno sodno odločbo. Kot izhaja iz podatkov v spisu, je obdolženec prejel sklep izvenobravnavnega senata (torej pravnomočno sodno odločbo o odreditvi pripora) dne 1.12.2003, zahtevo za varstvo zakonitosti pa je zagovornik, kot je bilo že povedano, vložil dne 10.12.2003 v sprejemni pisarni Okrožnega sodišča v Ljubljani, oziroma en dan po izteku roka predpisanega v zakonu. Zato jo je Vrhovno sodišče v skladu z 2. odstavkom 423. člena ZKP zavrglo.